**Promisiuni, de vis**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un buchet de flori și un gând

pentru cele ce ne ascultați până și tăcerile,

pentru cele ce ne legănați amintirile,

pentru cele ce ne dăruiți bucuriile,

pentru cele fără de care ne-ar fi mai triste zilele,

pentru cele alături de care ne trăim visele,

pentru cele care ne suportă toanele,

pentru iubitele și mamele,

pentru toate femeile!

Frânturi de vis, freamăt de stele,

Fiori crescuți în paradis,

Zâmbet de flori și joc de iele...

E tot ce eu ți-aș fi promis

Când peste noaptea din castele

Și focul care m-a cuprins

S-au așternut în acuarele

Culori de cer și necuprins.

E tot avântul vieții mele,

Crâmpei în univers aprins

Și toate zilele rebele

Ce-n plete azi ți le-aș fi prins

Ca un mănunchi de crizanteme

Ori poate ca un foc desprins

Din ale vremii diademe

Ce peste chip ți s-au prelins.

E zborul clipei dăruite

În zori ce tu mi l-ai deschis

Când toate fost-au rostuite

La porți cândva de nedeschis!

Iar azi când vreau să iau aminte

La cele câte ți-am promis,

Pun flori să crească în cuvinte

Și ți le dăruiesc în vis!